Podupiranje ciljeva održivog razvoja u cijelom svijetu:

Zajedničko objedinjeno izvješće Europske unije i njezinih država članica za 2019.

Dio 1.: Uvod

Program Ujedinjenih naroda za održivi razvoj do 2030. (Program do 2030.), sa svojih 17 ciljeva održivog razvoja, međunarodni je plan za iskorjenjivanje siromaštva i održivi razvoj. On stoga ima neizmjernu važnost kao zajednički program na temelju kojeg sve zemlje moraju djelovati kako bi zadovoljile potrebe ljudi uzimajući u obzir mogućnosti planeta. Europska unija i njezine države članice u potpunosti su predane tomu da same provedu Program do 2030. i promiču njegovu provedbu na globalnoj razini u okviru cijelog niza vanjskih djelovanja. Europskim konsenzusom o razvoju iz 2017. (Konsenzus) osigurava se novi zajednički politički okvir za razvojnu suradnju EU-a i njegovih država članica kao potpore toj provedbi.

U ovom se izvješću daje kratak sažetak načina na koji EU i njegove države članice u zemljama u razvoju putem razvojne suradnje podupiru provedbu Programa do 2030. Njime se odgovara na konkretnu obvezu iz Konsenzusa o izradi takvog izvješća 2019. i svake četiri godine nakon toga. Izvješće je usmjereno na razdoblje nakon rujna 2015., kad je Opća skupština Ujedinjenih naroda donijela Program do 2030., te čini doprinos izvješćivanju EU-a na Političkom forumu na visokoj razini o održivom razvoju 2019.

U ovom se izvješću pokazuje napredak koji su EU i države članice ostvarili dosad te kako namjeravaju nastaviti sa svojim aktivnostima. U njemu se pokazuje da su oni kolektivno pridonijeli provedbi svih ciljeva održivog razvoja u svim svjetskim regijama u razvoju. EU i njegove države članice blisko su surađivali na izradi izvješća, u savjetovanju s drugim partnerima, uključujući Europski parlament i civilno društvo. Priloženi Radni dokument službi Komisije dopunjuje ovo Izvješće detaljnim informacijama o napretku koji je ostvaren u okviru svakog cilja održivog razvoja, uključujući konkretne primjere djelovanja EU-a i njegovih država članica.

Dio 2.: Vrijednosti i načela EU-a

EU i njegove države članice dosljedno su i čvrsto podupirali:

Ømultilateralni globalni poredak koji se temelji na pravilima i u čijem su središtu Ujedinjeni narodi,

Ødostojanstven život za sve, koji se sastoji od gospodarskog blagostanja i učinkovitosti, miroljubivih društava, društvene uključenosti i ekološke odgovornosti, i

Øvladavinu prava, demokraciju te načela ravnopravnosti i solidarnosti.

Pristup EU-a i njegovih država članica globalnim izazovima u potpunosti odražava Program do 2030., zajedno s Akcijskim planom iz Addis Abebe o financiranju razvoja te Pariškim sporazumom o klimatskim promjenama. Provedba Programa do 2030. i ostalih sporazuma u središtu je vanjskog djelovanja EU-a. U Globalnoj strategiji za vanjsku i sigurnosnu politiku EU-a predstavljena je sveobuhvatna vizija za zajednički i vjerodostojan globalni angažman Unije koji je osjetljiv na potrebe. Cilj je provesti ciljeve održivog razvoja na sveobuhvatan i strateški način, usmjeravajući se na njihove međusobne povezanosti i vodeći računa o učincima djelovanja EU-a i njegovih država članica na svim razinama. Osim toga, EU i njegove države članice nastoje predano surađivati na usklađeniji i koordiniraniji način radi potpore provedbi Programa do 2030.

EU i njegove države članice primjenjuju pristup razvojnoj suradnji utemeljen na pravima, obuhvaćajući sva ljudska prava. Promiču uključenost i sudjelovanje, nediskriminaciju, ravnopravnost i pravičnost te transparentnost i odgovornost. Nastoje osigurati da „nitko ne bude zapostavljen”, bez obzira na mjesto stanovanja i neovisno o etničkoj pripadnosti, spolu, mišljenju, dobi, invaliditetu, religiji ili uvjerenju, seksualnoj orijentaciji i rodnom identitetu, migracijskom statusu ili drugim čimbenicima.

Ravnopravnost spolova u srži je vrijednosti EU-a i sadržana je u njegovu pravnom i političkom okviru. Žene i djevojke ključni su akteri u razvoju i promjenama. Ravnopravnost spolova od presudne je važnosti za održivi razvoj.

Ravnopravnost spolova EU i njegove države članice promiču potpuno ostvarenje i potpuno uživanje svih ljudskih prava i temeljnih sloboda za sve žene i djevojke, uključujući osiguravanje tjelesnog i duševnog integriteta djevojaka i žena, rad na iskorjenjivanju trgovine ljudima, promicanje socijalnih i ekonomskih prava djevojaka i žena te jačanje njihova glasa i sudjelovanja u donošenju odluka. Primjer je toga inicijativa Spotlight – višegodišnje globalno partnerstvo između EU-a i UN-a pokrenuto 2017. i usmjereno na uklanjanje svih oblika nasilja nad ženama i djevojkama. EU je pridonio s 500 milijuna EUR inicijativi za izradu sveobuhvatnih programa u ograničenom broju zemalja, koji su dopunjeni regionalnim programima. EU i njegove države članice rade i na osnaživanju žena kao načina za jačanje produktivnosti poduzeća i ubrzanje gospodarskog rasta, socijalne kohezije i socijalne pravde te su 2017. za potporu ravnopravnosti spolova namijenili više od 25 milijardi EUR.

Dio 3.: Napredak u ostvarivanju Programa do 2030.